CELEX: 31994D0916
Language: el
Date: 1994-12-15 00:00:00
Title: 94/916/ΕΚ: Απόφαση του Συμβουλίου της 15ης Δεκεμβρίου 1994 για τη θέσπιση ειδικού προγράμματος έρευνας και τεχνολογικής ανάπτυξης στον τομέα της επιμόρφωσης και κινητικότητας των ερευνητών (1994-1998)

Avis juridique important

|

31994D0916

94/916/ΕΚ: Απόφαση του Συμβουλίου της 15ης Δεκεμβρίου 1994 για τη θέσπιση ειδικού προγράμματος έρευνας και τεχνολογικής ανάπτυξης στον τομέα της επιμόρφωσης και κινητικότητας των ερευνητών (1994-1998)  

Επίσημη Εφημερίδα αριθ. L 361 της 31/12/1994 σ. 0090 - 0100 Φινλανδική ειδική έκδοση: Κεφάλαιο 13 τόμος 29 σ. 0246  Σουηδική ειδική έκδοση: Κεφάλαιο 13 τόμος 29 σ. 0246 

ΑΠΟΦΑΣΗ ΤΟΥ ΣΥΜΒΟΥΛΙΟΥ της 15ης Δεκεμβρίου 1994 για τη θέσπιση ειδικού προγράμματος έρευνας και τεχνολογικής ανάπτυξης στον τομέα της επιμόρφωσης και κινητικότητας των ερευνητών (1994-1998) (94/916/ΕΚ)ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,   Έχοντας υπόψη:  τη συνθήκη για την ίδρυση της Ευρωπαϊκής Κοινότητας, και ιδίως το άρθρο 130 Θ παράγραφος 4,  την πρόταση της Επιτροπής (1),  τη γνώμη του Ευρωπαϊκού Κοινοβουλίου (2),  τη γνώμη της Οικονομικής και Κοινωνικής Επιτροπής (3),  Εκτιμώντας:  ότι το Ευρωπαϊκό Κοινοβούλιο και το Συμβούλιο, με την απόφασή τους αριθ. 1110/94/EK (4), θέσπισαν το τέταρτο πρόγραμμα-πλαίσιο επί των δράσεων της Ευρωπαϊκής Κοινότητας στον τομέα της έρευνας, τεχνολογικής ανάπτυξης και επίδειξης (καλουμένων στο εξής  ETA) για τη χρονική περίοδο 1994-1998, στο οποίο καθορίζονται, μεταξύ άλλων, οι δραστηριότητες που πρέπει να αναληφθούν στον τομέα της επιμόρφωσης και της κινητικότητας των ερευνητών- ότι η παρούσα απόφαση λαμβάνει υπόψη την αιτιολόγηση που εκτίθεται  στο προοίμιο της παραπάνω απόφασης- ότι το άρθρο 130 Θ παράγραφος 3 προβλέπει ότι το πρόγραμμα-πλαίσιο τίθεται σε εφαρμογή μέσω ειδικών προγραμμάτων εκπονούμενων στο πλαίσιο καθεμιάς από τις δράσεις που το απαρτίζουν και ότι σε κάθε ειδικό πρόγραμμα διευκρινίζονται οι λεπτομέρειες της  υλοποίησής του, καθορίζεται η διάρκειά του και προβλέπονται τα σχετικά μέσα που κρίνονται απαραίτητα- ότι το ποσό που κρίνεται αναγκαίο για την εκτέλεση του παρόντος προγράμματος ανέρχεται σε 744 εκατομμύρια Ecu- ότι οι πιστώσεις για κάθε οικονομικό έτος θα καθοριστούν από την αρμόδια για τον προϋπολογισμό αρχή, με την επιφύλαξη της διαθεσιμότητας των  πόρων στα πλαίσια των δημοσιονομικών προοπτικών και των όρων που εκτίθενται στο άρθρο 1 παράγραφος 3 της απόφασης αριθ. 1110/94EK- ότι η ανάπτυξη και η αξιοποίηση των ανθρώπινων πόρων στην Κοινότητα με την επιμόρφωση και την κινητικότητα των ερευνητών αποτελεί μια από τις προτεραιότητες του τετάρτου προγράμματος-πλαισίου- ότι οι κοινοτικές δραστηριότητες στον τομέα της επιμόρφωσης και κινητικότητας των ερευνητών θα πρέπει να συμβάλλουν στην αύξηση της κοινοτικής ευημερίας, με βάση την ανταγωνιστικότητα της βιομηχανίας, την ποιότητα της ζωής και την αειφόρο ανάπτυξη, και  στην υποστήριξη της οικονομικής αύξησης και της διατήρησης υψηλών επιπέδων απασχόλησης- ότι η προαγωγή των ανθρώπινων πόρων πρέπει επίσης να συμβάλλει στην επιστημονική συνοχή της Κοινότητας, παρέχοντας στα επιστημονικά ιδρύματα και στους ερευνητές των μειονεκτικών περιφερειών επιμορφωτικές και ερευνητικές δυνατότητες, οι οποίες θα τους  επιτρέψουν να φθάσουν σε επίπεδα αριστείας- ότι η ένταση της κοινοτικής σύμπραξης με τη δικτύωση (συμπεριλαμβανομένης της αδελφοποίησης) εργαστηρίων από διαφορετικές χώρες, αποτελεί ουσιώδες μέσο ενίσχυσης των βάσεων της ευρωπαϊκής έρευνας και ότι, επίσης, είναι σημαντικό να διευκολυνθεί η  πρόσβαση των ευρωπαίων ερευνητών στις εγκαταστάσεις μεγάλου μεγέθους, που είναι απαραίτητες για την έρευνα υψηλής ποιότητας- ότι η συμμετοχή στα δίκτυα εργαστηρίων και ερευνητικών ομάδων από μειονεκτικές περιοχές, μαζί με τη λήψη μέτρων προτροπής εξεχόντων επιστημόνων να εργαστούν επί παρατεταμένα χρονικά διαστήματα σ' αυτές τις περιοχές, θα βοηθήσει στην ισχυροποίηση των  επιστημονικών και τεχνικών ικανοτήτων και του σχετικού δυναμικού της όλης Κοινότητας- ότι οι δραστηριότητες επιμόρφωσης, δικτύωσης και παροχής συνδρομής για την πρόσβαση στις εγκαταστάσεις μεγάλου μεγέθους, απαιτούν κατάλληλα συνοδευτικά μέτρα, όπως συνέδρια και σειρές μαθημάτων, βραβεία για νέους επιστήμονες, διάδοση και αξιοποίηση των  αποτελεσμάτων των ερευνητικών εργασιών ή διαβουλεύσεις με επιφανείς ευρωπαίους επιστήμονες και με εκπροσώπους της βιομηχανίας- ότι το περιεχόμενο του τετάρτου προγράμματος-πλαισίου κοινοτικών ενεργειών ETA καθορίστηκε με βάση την αρχή της επικουρικότητας- ότι στο παρόν ειδικό πρόγραμμα προσδιορίζεται το περιεχόμενο των δραστηριοτήτων που πρέπει να αναληφθούν σύμφωνα με την αρχή  αυτή στον τομέα της επιμόρφωσης και της κινητικότητας των ερευνητών- ότι η απόφαση αριθ. 1110/94/EK προβλέπει ότι η κοινοτική δράση δικαιολογείται εφόσον, μεταξύ άλλων, η έρευνα συμβάλλει στην ενίσχυση της οικονομικής και κοινωνικής συνοχής της Κοινότητας καθώς και στην προώθηση της αρμονικής ανάπτυξης στο σύνολό της,  χωρίς να θίγεται ο στόχος της επιστημονικής και τεχνικής ποιότητας- ότι το παρόν πρόγραμμα συντελεί στην επίτευξη αυτών των σκοπών- ότι η Κοινότητα θα πρέπει να υποστηρίζει μόνον δράσεις ETA υψηλής ποιότητας- ότι για το παρόν ειδικό πρόγραμμα ισχύουν οι κανόνες συμμετοχής των επιχειρήσεων, ερευνητικών κέντρων (συμπεριλαμβανομένου του ΚΚΕρ) και πανεπιστημίων καθώς και οι κανόνες για τη διάδοση των αποτελεσμάτων της έρευνας, οι οποίοι καθορίζονται με τα μέτρα  που προβλέπονται στο άρθρο 130I της συνθήκης- ότι οι προσπάθειες της Επιτροπής, προκειμένου να απλουστευθούν και να επιταχυνθούν οι διαδικασίες υποβολής υποψηφιοτήτων και επιλογής και να καταστούν περισσότερο διαφανείς, πρέπει να συνεχιστούν με στόχο τη διευκόλυνση της εφαρμογής του προγράμματος  και των ενεργειών που πρέπει να αναλάβουν οι επιχειρήσεις, κυρίως οι MME, τα ερευνητικά κέντρα και τα πανεπιστήμια για να συμμετάσχουν σε κοινοτική δραστηριότητα ETA- ότι το παρόν πρόγραμμα θα συμβάλει στην ενίσχυση της συνεργίας τόσο μεταξύ των δραστηριοτήτων ETA που αναπτύσσουν στον τομέα βιομηχανικών τεχνολογιών των πληροφοριών, τα ερευνητικά κέντρα, τα πανεπιστήμια και οι επιχειρήσεις, ιδίως οι μικρομεσαίες, των  κρατών μελών, όσο και μεταξύ αυτών και των αντίστοιχων κοινοτικών δραστηριοτήτων ETA- ότι πρέπει να εξασφαλιστεί ο συντονισμός των δραστηριοτήτων επιμόρφωσης των ερευνητών, οι οποίες περιλαμβάνονται στα ειδικά προγράμματα της πρώτης, της δεύτερης και της τρίτης δράσης του τετάρτου προγράμματος πλαισίου- ότι, για την εφαρμογή του παρόντος προγράμματος, είναι δυνατό να αποδειχθούν σκόπιμες και δραστηριότητες διεθνούς συνεργασίας με διεθνείς οργανισμούς και τρίτες χώρες- ότι το παρόν πρόγραμμα πρέπει να περιλαμβάνει επίσης δραστηριότητες για τη διάδοση και εκμετάλλευση των αποτελεσμάτων της ETA, ιδίως προς τις μικρομεσαίες επιχειρήσεις και προπάντων προς εκείνες που βρίσκονται σε κράτη μέλη ή περιοχές με τη χαμηλότερη  συμμετοχή στο πρόγραμμα- ότι πρέπει να γίνει ανάλυση των ενδεχόμενων κοινωνικοοικονομικών επιπτώσεων και των τεχνολογικών κινδύνων που συνδέονται με το πρόγραμμα- ότι πρέπει να παρακολουθείται διαρκώς και συστηματικά η πρόοδος του παρόντος προγράμματος για να είναι δυνατή η προσαρμογή του, κατά περίπτωση, στις επιστημονικές και τεχνολογικές εξελίξεις στο συγκεκριμένο τομέα- ότι πρέπει να διενεργηθεί σε εύθετο  χρόνο ανεξάρτητη αξιολόγηση της προόδου του προγράμματος με σκοπό να συγκεντρωθούν όλα τα στοιχεία εκτίμησης που θα είναι απαραίτητα για τον καθορισμό των στόχων του πέμπτου προγράμματος-πλαισίου ETA- ότι, όταν περατωθεί το πρόγραμμα αυτό, πρέπει να  διενεργηθεί η τελική αξιολόγηση των αποτελεσμάτων του σε σχέση με τους στόχους που καθορίζονται στην παρούσα απόφαση- ότι το ΚΚΕρ δύναται να συμμετάσχει στις έμμεσες ενέργειες που καλύπτονται από το παρόν πρόγραμμα- ότι ζητήθηκε σχετικά η γνώμη της Επιτροπής Επιστημονικής και Τεχνικής Έρευνας (Crest),  ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:   Άρθρο 1  Θεσπίζεται ειδικό πρόγραμμα έρευνας και τεχνολογικής ανάπτυξης στον τομέα της επιμόρφωσης και της κινητικότητας των ερευνητών για τη χρονική περίοδο από την ημερομηνία έγκρισης της παρούσας απόφασης έως τις 31 Δεκεμβρίου 1998, το οποίο ορίζεται  στο παράρτημα I.   Άρθρο 2  1.  Το ποσό που κρίνεται αναγκαίο για την εκτέλεση του προγράμματος ανέρχεται σε 744 εκατομμύρια Ecu, συμπεριλαμβανομένου ποσοστού 5,6 % κατά μέγιστον για τις δαπάνες προσωπικού και διοικητικής λειτουργίας.  2.  Στο παράρτημα II παρατίθεται ενδεικτική κατανομή του ποσού αυτού.  3.  Οι διαθέσιμες για κάθε οικονομικό έτος πιστώσεις καθορίζονται από την αρμόδια για τον προϋπολογισμό αρχή, ανάλογα με τις διαθέσιμες εντός των δημοσιονομικών προοπτικών πιστώσεις και σύμφωνα με τους όρους που προβλέπει το άρθρο 1 παράγραφος 3 της  απόφασης αριθ. 1110/94/EK, τηρουμένων των αρχών της χρηστής διαχείρισης, περί των οποίων το άρθρο 2 του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων.   Άρθρο 3  1.  Οι γενικοί κανόνες για την οικονομική συμβολή της Κοινότητας περιέχονται στο παράρτημα IV της απόφασης αριθ. 1110/94/EK.  2.  Οι κανόνες συμμετοχής των επιχειρήσεων, κέντρων ερευνών και πανεπιστημίων και για τη διάδοση των αποτελεσμάτων καθορίζονται στα μέτρα που προβλέπει το άρθρο 130I της συνθήκης.  3.  Στο παράρτημα III καθορίζονται οι ειδικοί κανόνες εφαρμογής του προγράμματος, οι οποίοι συμπληρώνουν εκείνους που αναφέρονται στις παραγράφους 1 και 2.   Άρθρο 4  1.  Προκειμένου να συμβάλει στην εξασφάλιση, μεταξύ άλλων, της αποδοτικής από άποψη κόστους εφαρμογής του παρόντος προγράμματος, η Επιτροπή, επικουρούμενη καταλλήλως από ανεξάρτητους εξωτερικούς εμπειρογνώμονες, παρακολουθεί διαρκώς και  συστηματικά την πρόοδο στα πλαίσια του προγράμματος σε σχέση με τους στόχους που αναφέρονται στο παράρτημα I, όπως διευρύνθηκαν στο πρόγραμμα εργασιών. Εξετάζει ιδιαίτερα κατά πόσον οι στόχοι, οι προτεραιότητες και οι χρηματοδοτικοί πόροι εξακολουθούν  να παρακολουθούν τη μεταβαλλόμενη κατάσταση. Με βάση τα αποτελέσματα της παρακολούθησης, υποβάλλει, εφόσον χρειάζεται, προτάσεις για την προσαρμογή ή τη συμπλήρωση του παρόντος προγράμματος.  2.  Προκειμένου να συμβάλει στην αξιολόγηση των κοινοτικών δραστηριοτήτων, όπως απαιτείται από το άρθρο 4 παράγραφος 2 της απόφασης αριθ. 1110/94/EK και σύμφωνα με το χρονοδιάγραμμα που προβλέπεται στην εν λόγω παράγραφο, η Επιτροπή αναθέτει σε  ανεξάρτητους εμπειρογνώμονες την εξωτερική αξιολόγηση των δραστηριοτήτων των τομέων που καλύπτονται από το παρόν πρόγραμμα καθώς και της διαχείρισής τους κατά την πενταετία που προηγείται της αξιολόγησης αυτής.  3.  Κατά τη λήξη του παρόντος προγράμματος, η Επιτροπή μεριμνά για τη διενέργεια ανεξάρτητης τελικής αξιολόγησης των επιτευχθέντων αποτελεσμάτων σε σχέση με τους στόχους που καθορίζονται στο παράρτημα III της απόφασης αριθ. 1110/94/EK και στο παράρτημα  I της παρούσας απόφασης. Η έκθεση τελικής αξιολόγησης διαβιβάζεται στο Ευρωπαϊκό Κοινοβούλιο, το Συμβούλιο και την Οικονομική και Κοινωνική Επιτροπή.   Άρθρο 5  1.  Η Επιτροπή καταρτίζει πρόγραμμα εργασιών σύμφωνα με τους στόχους που εκτίθενται στο παράρτημα I και την ενδεικτική χρηματοδοτική κατανομή που εκτίθεται στο παράρτημα II και το αναπροσαρμόζει κατά περίπτωση. Στο εν λόγω πρόγραμμα  καθορίζονται λεπτομερώς:  - οι επιστημονικοί και τεχνολογικοί στόχοι και τα ερευνητικά καθήκοντα,  - το χρονοδιάγραμμα εφαρμογής, συμπεριλαμβανομένων των ημερομηνιών για προκηρύξεις για την υποβολή προτάσεων,  - οι προτεινόμενες χρηματοδοτικές και διαχειριστικές ρυθμίσεις, συμπεριλαμβανομένων των προπαρασκευαστικών, συνοδευτικών και υποστηρικτικών μέτρων,  - ρυθμίσεις για το συντονισμό με άλλες δραστηριότητες ETA στον οικείο τομέα, ιδίως στα πλαίσια άλλων ειδικών προγραμμάτων,  - ρυθμίσεις για τη διάδοση, την προστασία και την εκμετάλλευση των αποτελεσμάτων των δραστηριοτήτων ETA που διεξάγονται στα πλαίσια του προγράμματος.  2.  Η Επιτροπή δημοσιεύει προκηρύξεις για την υποβολή προτάσεων σχεδίων με βάση το πρόγραμμα εργασιών.   Άρθρο 6  1.  Υπεύθυνη για την εκτέλεση του προγράμματος είναι η Επιτροπή.  2.  Στις περιπτώσεις που προβλέπονται στο άρθρο 7 παράγραφος 1, η Επιτροπή επικουρείται από επιτροπή την οποία αποτελούν αντιπρόσωποι των κρατών μελών και της οποίας προεδρεύει ο αντιπρόσωπος της Επιτροπής.  3.  Ο αντιπρόσωπος της Επιτροπής υποβάλλει στην εν λόγω επιτροπή σχέδιο των μέτρων που πρόκειται να ληφθούν. Η επιτροπή διατυπώνει τη γνώμη της για το σχέδιο αυτό μέσα σε προθεσμία που μπορεί να ορίσει ο πρόεδρος ανάλογα με τον επείγοντα χαρακτήρα του  θέματος. Αποφασίζει με την πλειοψηφία που προβλέπεται στο άρθρο 148 παράγραφος 2 της συνθήκης για την έκδοση των αποφάσεων που καλείται να λάβει το Συμβούλιο βάσει πρότασης της Επιτροπής. Κατά την ψηφοφορία στην επιτροπή, οι ψήφοι των αντιπροσώπων των  κρατων μελών σταθμίζονται σύμφωνα με το προαναφερόμενο άρθρο. Ο πρόεδρος δεν λαμβάνει μέρος στην ψηφοφορία.  4.  Η Επιτροπή θεσπίζει τα σχεδιαζόμενα μέτρα όταν είναι σύμφωνα με τη γνώμη της επιτροπής.  5.  Όταν τα σχεδιαζόμενα μέτρα δεν είναι σύμφωνα με τη γνώμη της επιτροπής ή ελλείψει γνώμης, η Επιτροπή υποβάλλει χωρίς καθυστέρηση στο Συμβούλιο πρόταση σχετικά με τα μέτρα που πρέπει να ληφθούν. Το Συμβούλιο αποφασίζει με ειδική πλειοψηφία.  6.  Εάν το Συμβούλιο δεν αποφασίσει εντός προθεσμίας τριών μηνών από την ημερομηνία υποβολής της πρότασης, τα προτεινόμενα μέτρα θεσπίζονται από την Επιτροπή.   Άρθρο 7  1.  Η διαδικασία που προβλέπεται στο άρθρο 6 παράγραφοι 2 έως 6 εφαρμόζεται στις ακόλουθες περιπτώσεις:  - για την προεταμασία και την αναπροσαρμογή του προγράμματος εργασιών που αναφέρεται στο άρθρο 5 παράγραφος 1,  - για το περιεχόμενο των προκηρύξεων για υποβολή προτάσεων και τον καθορισμό κριτηρίων και μηχανισμών για την επιλογή και έγκριση των σχεδίων (συμπεριλαμβανομένων των ατομικών επιμορφωτικών υποτροφιών),  - για την αξιολόγηση των δραστηριοτήτων ETA που προτείνονται για κοινοτική χρηματοδότηση καθώς και του εκτιμώμενου ποσού κοινοτικής συνδρομής για κάθε δραστηριότητα - εκτός από τις ατομικές επιμορφωτικές υποτροφίες - όταν τούτο ανέρχεται σε 100 000 Ecu  τουλάχιστον, ή σε 50 000 Ecu τουλάχιστον προκειμένου για τα ευρωσυνέδρια,  - για τυχόν προσαρμογές της ενδεικτικής κατανομής του ποσού, όπως περιέχεται στο παράρτημα II,  - για συγκεκριμένες λεπτομέρειες της χρηματοδοτικής συμμετοχής της Κοινότητας στις διάφορες προβλεπόμενες δραστηριότητες,  - για τα μέτρα και την εντολή για την αξιολόγηση του προγράμματος,  - για τυχόν παρέκκλιση από τους κανόνες του παραρτήματος III,  - για τη συμμετοχή, σε οποιοδήποτε πρόγραμμα, νομικών οντοτήτων από τρίτες χώρες και διεθνείς οργανισμούς.  2.  Όταν, σύμφωνα με την τρίτη περίπτωση της παραγράφου 1, το ποσό της κοινοτικής συνδρομής είναι μικρότερο από 100 000 Ecu - ή από 50 000 Ecu στην περίπτωση των ευρωσυνεδρίων - η Επιτροπή ενημερώνει την επιτροπή για τα σχέδια και για το αποτέλεσμα της  αξιολόγησής τους.  3.  Όσον αφορά της ατομικές επιμορφωτικές υποτροφίες, η Επιτροπή ενημερώνει την επιτροπή σχετικά με τις προτάσεις που λαμβάνει και την έκβαση της αξιολόγησής τους.   Άρθρο 8  Η παρούσα απόφαση απευθύνεται στα κράτη μέλη.  Βρυξέλλες, 15 Δεκεμβρίου 1994.  Για το Συμβούλιο Ο Πρόεδρος A. MERKEL  (1) EE αριθ. C 228 της 17. 8. 1994, σ. 209 και EE αριθ. C 262 της 20. 9. 1994, σ. 27.(2) EE αριθ. C 205 της 25. 7. 1994, σ. 322.(3) Γνώμη που διατυπώθηκε στις 14 Σεπτεμβρίου 1994 (δεν έχει δημοσιευθεί ακόμη στην Επίσημη Εφημερίδα).(4) EE αριθ.  L 126 της 18. 5. 1994, σ. 1.    ΠΑΡΑΡΤΗΜΑ I   ΕΠΙΣΤΗΜΟΝΙΚΟΙ ΚΑΙ ΤΕΧΝΟΛΟΓΙΚΟΙ ΣΤΟΧΟΙ ΚΑΙ ΠΕΡΙΕΧΟΜΕΝΟ  Το παρόν ειδικό πρόγραμμα αντικατοπτρίζει απόλυτα τις κατευθύνσεις του τετάρτου προγράμματος-πλαισίου, του οποίου εφαρμόζει τα κριτήρια επιλογής και διασαφηνίζει τους επιστημονικούς και  τεχνολογικούς στόχους.  Η σχετική με την τέταρτη δράση παράγραφος του παραρτήματος III του εν λόγω προγράμματος-πλαισίου αποτελεί αναπόσπαστο μέρος του παρόντος προγράμματος.  1. ΤΟ ΓΕΝΙΚΟ ΠΛΑΙΣΙΟ 1.1. Επιδιωκόμενοι σκοποί Η καλύτερη δυνατή χρήση των ανθρωπίνων πόρων αποτελεί θεμελιώδη παράμετρο κάθε κοινωνικοοικονομικής δραστηριότητας. Το Λευκό Βιβλίο της Επιτροπής για την οικονομική ανάπτυξη, την ανταγωνιστικότητα και την απασχόληση σημειώνει ιδιαίτερα τη σημασία του  επιπέδου "επιμόρφωσης των ερευνητών, της προσαρμογής τους στις ανάγκες των τομέων σε πλήρη ανάπτυξη και του βαθμού στον οποίο το δυναμικό που αντιπροσωπεύουν αξιοποιείται" ως συνεισφορά "στην ώθηση της οικονομικής ανάπτυξης, στην ενίσχυση της  ανταγωνιστικότητας και στην ανάπτυξη της απασχόλησης στην Κοινότητα".  Παρά το ότι το ανθρώπινο κεφάλαιο που διαθέτει η Ευρώπη στον τομέα της έρευνας κατέχει υψηλή θέση παγκοσμίως, η χρήση του είναι συχνά δυσχερής και επιβραδύνεται από τις διαφορές που εξακολουθούν να υπάρχουν μεταξύ των κράτων μελών και των διαφόρων  επιστημονικών ειδικοτήτων.  Η ανάπτυξη των ανθρώπινων πόρων μέσω της επιμόρφωσης με έρευνα και η καλύτερη εκμετάλλευσή τους με διακρατική κινητικότητα και συνεργασία, αποτελούν απαραίτητα μέσα για την επίτευξη των γενικών στόχων του προγράμματος-πλαισίου. Στις συνθήκες αυτές είναι  αναγκαίο να εξασφαλιστεί ισότητα ευκαιριών στους ερευνητές και των δύο φύλων.  Σεβόμενο πάντοτε την βασική αρχή της επιστημονικής ποιότητος που διέπει τα κοινοτικά προγράμματα έρευνας και τεχνολογικής ανάπτυξης, το πρόγραμμα θα συμβάλει σημαντικά στην οικονομική-κοινωνική συνοχή μειώνοντας την απομόνωση των ερευνητών, βελτιώνοντας  την επικοινωνία και εγκαθιστώντας κλίμα συνεργασίας στον κόσμο της ευρωπαϊκής έρευνας.  Για την προαγωγή της δημιουργικότητας και της καινοτομίας, είναι σκόπιμο να ενθαρρυνθούν οι προσπάθειες διακρατικής επιμόρφωσης και συνεργασίας, τις οποίες προτείνουν αυτοβούλως οι ερευνητές (η λεγόμενη στρατηγική "από τη βάση προς την κορυφή"), χωρίς  οποιαδήποτε έξωθεν επιβολή αντικειμένου εργασίας ή προκαθορισμένων στόχων. Πρέπει να αποτραπεί η αλληλεπικάλυψή τους (περίπτωση προτάσεων που απευθύνονται στην τέταρτη δράση και τα οποία ικανοποιούν τους ειδικούς στόχους της πρώτης δράσης) και,  ταυτόχρονα, να διασφαλιστούν οι απαραίτητες σχέσεις συμπληρωματικότητας μεταξύ τους, ώστε οι ενέργειες επιμόρφωσης και κινητικότητας των κοινοτικών προγραμμάτων να συμβάλλουν στη σύνδεση της βασικής με την εφαρμοσμένη έρευνα. Γι' αυτό το λόγο, θα  εξασφαλιστεί ο συντονισμός με τις δραστηριότητες επιμόρφωσης των ειδικών προγραμμάτων της τέταρτης δράσης και με αυτές του ΚΚΕρ.  Το παρόν ειδικό πρόγραμμα, που αποβλέπει στην προηγμένη επιμόρφωση στα εργαστήρια όλης της Κοινότητας, θα διατηρήσει ένα χαρακτήρα ανοικτό και θα τονώσει επίσης τη συνεργασία πανεπιστημίων-βιομηχανίας.  1.2. Αλληλουχία και εξέλιξη της προτεινόμενης δράσης Η προτεινόμενη δράση διαδέχεται με τις αναγκαίες τροποποιήσεις το πρόγραμμα "Ανθρώπινο δυναμικό και κινητικότητα" (1990-1994) και τα παλαιότερα προγράμματα "Τόνωση" (1983-1988), Science (1988-1992), "Πρόσβαση στις εγκαταστάσεις μεγάλου μεγέθους"  (1989-1992) και Spes (1989-1992).  Το στοιχείο της συνέχειας, απαραίτητο σε κάθε μακρόπνοη δραστηριότητα, αφορά τους στόχους (αύξηση της αποδοτικότητας της έρευνας και των υποδομών της με την επιμόρφωση, την κινητικότητα και τη συνεργασία) καθώς και τα κριτήρια της συνοχής (συνεκτίμηση  των αναγκών σε ειδικευμένο επιστημονικό προσωπικό των πιο μειονεκτικών περιφερειών) και της επικουρικότητας (εκμετάλλευση της καταλυτικής δράσης που έχει η από κοινού χρήση των διασκορπισμένων στην Κοινότητα ικανοτήτων και πόρων).  2. ΔΡΑΣΤΗΡΙΟΤΗΤΕΣ E  &  TA 2.1. Γενικοί στόχοι Το πρόγραμμα αποσκοπεί στην προώθηση της ποσοτικής και ποιοτικής αύξησης των ανθρωπίνων πόρων της Κοινότητας και των συνδεδεμένων κράτων (1) με την τόνωση της επιμόρφωσης και της κινητικότητας των ερευνητών. Οι γενικοί στόχοι του είναι οι εξής:  - τόνωση της επιμόρφωσης με έρευνα και, μέσω της συνεργασίας, προώθηση της καλύτερης αξιοποίησης των ερευνητών υψηλού επιπέδου στην Κοινότητα,  - βελτίωση της κινητικότητας των ευρωπαίων ερευνητών σε όλη την έκταση της Κοινότητας με ενθάρρυνση της διεπιστημονικής κινητικότητας καθώς και της κινητικότητας μεταξύ των πανεπιστημίων, των ερευνητικών ιδρυμάτων και της βιομηχανίας, πράγμα που  επιτρέπει την καλύτερη εκμετάλλευση του ερευνητικού δυναμικού στις διάφορες ειδικότητες,  - προώθηση, π.χ. με τη βοήθεια δικτύων, της διακρατικής συνεργασίας στην άσκηση ερευνητικών δραστηριοτήτων, τις οποίες προτείνουν οι ίδιοι οι επιστήμονες και οι οποίες δεν είναι δυνατόν να χρηματοδοτηθούν βάσει της πρώτης δράσης,  - διευκόλυνση της πρόσβασης όλων των ευρωπαίων ερευνητών στις υπάρχουσες εγκαταστάσεις μεγάλου μεγέθους, που είναι απαραίτητες για την έρευνα υψηλής ποιότητας,  - βελτίωση της επιστημονικής και τεχνολογικής συνοχής της Κοινότητας και συμβολή στην επίτευξη ενός επιπέδου γενικής αριστείας, με την παροχή ερευνητικών δυνατοτήτων στα επιστημονικά ιδρύματα και στους ερευνητές όλων των περιφερειών της. Όπως και στην  περίπτωση του προγράμματος "Ανθρώπινο κεφάλαιο και κινητικότητα" (1992-1994), θα ενθαρρυνθεί και θα ενισχυθεί οικονομικά η επιστροφή των ερευνητών των μειονεκτικών περιφερειών στην περιφέρεια καταγωγής τους.  Η δράση αυτή πρέπει να καλύψει τις θετικές και φυσικές επιστήμες, τις οικονομικές και διαχειριστικές επιστήμες καθώς και τις κοινωνικές και θεωρητικές επιστήμες που συμβάλλουν στην επίτευξη των στόχων της Κοινότητας στον τομέα της έρευνας και της  τεχνολογικής ανάπτυξης και επίδειξης.  2.2. Ειδικές δραστηριότητες Το πρόγραμμα υποδιαιρείται σε τρία αλληλεξαρτώμενα πεδία (ερευνητικά δίκτυα, πρόσβαση στις εγκαταστάσεις μεγάλου μεγέθους, επιμόρφωση με έρευνα), στα οποία προστίθεται μια δραστηριότητα εφαρμογής συνοδευτικών μέτρων με σκοπό να βελτιωθεί η επικοινωνία  των ερευνητών μεταξύ τους και με τη βιομηχανία, να ενθαρρυνθούν οι νέοι επιστήμονες και να γίνουν γνωστά τα αποτελέσματα και οι επιτυχίες του προγράμματος.  2.2.1 Ερευνητικά δίκτυα Τα δίκτυα θα επιτρέψουν στους ερευνητές πέντε τουλάχιστον ομάδων ερευνητών από τρεις τουλάχιστον χώρες να συνενώσουν τις προσπάθειές τους σε κοινά ερευνητικά σχέδια, συγκροτώντας κατ'αυτόν τον τρόπο ομάδες ικανές να διεξάγουν έρευνα υψηλού επιπέδου. Οι  περιορισμένου σκοπού ενώσεις εργαστηρίων και ερευνητικών ομάδων από διαφορετικές χώρες (συμπεριλαμβανομένων των αδελφοποιήσεων) θα είναι επίσης δυνατόν να ενισχυθούν οικονομικά, εφόσον θεωρηθούν ως αφετηρία ενός μεταγενέστερου, πιο εκτεταμένου δικτύου.   Θα χορηγηθούν επιδοτήσεις για να υποβοηθήσουν τη διεξαγωγή κοινών πειραμάτων και την ανταλλαγή αποτελεσμάτων, την ενίσχυση του προσωπικού των ερευνητικών ομάδων με προσωρινή πρόσληψη επιστημόνων (κατά προτίμηση προερχομένων από άλλες χώρες πλην εκείνης  της εκάστοτε ομάδας) και, σε εξαιρετικές περιπτώσεις, την κάλυψη των προσθέτων δαπανών για επιστημονικό εξοπλισμό, εφόσον αυτός είναι απαραίτητος για τη διεξαγωγή της κοινής έρευνας του δικτύου. Η μέση ετήσια επιδότηση μιας ερευνητικής ομάδας που θα  μετέχει σε δίκτυο, θα αντιστοιχεί συνήθως στην επιβάρυνση που συνεπάγεται ένας ερευνητής μεταδιδακτορικού επιπέδου.  Έργο των δικτύων θα είναι, χάρη στην κατάλληλη διαχείριση των σχεδίων, να κατανέμουν τα ερευνητικά καθήκοντα μεταξύ των ερευνητικών τους ομάδων και να τα συντονίζουν με τρόπο ώστε η συνεργασία και η επικοινωνία να είναι όσο το δυνατόν πιο ανοικτές και  καρποφόρες. Όταν κρίνεται απαραίτητο, θα χρησιμοποιούνται οι πόροι και οι δυνατότητες της συγχρόνου τηλεματικής.  Κάθε δίκτυο θα υποχρεούται να εξασφαλίζει τη διάδοση των κυριότερων αποτελεσμάτων της έρευνας, με την έκαιρη έκδοση φυλλαδίων και τη δημοσίευση συνοπτικών άρθρων. Θα λαμβάνονται κατά περίπτωση, μέτρα για την αποκατάσταση τακτικού διαλόγου, με εργαστήρια  βιομηχανιών και ιδιαίτερα MME, που ενδεχομένως ενδιαφέρονται να εκμεταλλευθούν τις ανακαλύψεις ή να χρηματοδοτήσουν τη συνέχιση των ερευνών με νέους στόχους. Θα καταβληθεί κάθε προσπάθεια για να συμμετάσχουν στο διάλογο αυτό οι MME των μειονεκτικών  περιφερειών και να παρακινηθούν να συμπράξουν με διακρατικές ερευνητικές ομάδες.  Η προτεινόμενη διάρκεια ζωής ενός δικτύου δεν πρέπει να είναι μικρότερη από τρία έτη.  2.2.2. Πρόσβαση στις εγκαταστάσεις μεγάλου μεγέθους Η δραστηριότητα αυτή αφορά αποκλειστικά τις ερευνητικές εγκαταστάσεις μεγάλου μεγέθους, των οποίων η σπανιότητα στην Κοινότητα, το υψηλό κόστος κατασκευής και συντήρησης και η σημασία για την έρευνα, δικαιολογούν απόλυτα μια ουσιαστική προσπάθεια σε  κοινοτικό επίπεδο. Έχει μεγάλη σημασία για τους επιστήμονες που εργάζονται σε περιφέρειες της Κοινότητας που δεν διαθέτουν τέτοιες εγκαταστάσεις.  Η κοινοτική παρέμβαση, συμπληρώνοντας τις ενέργειες που αναλαμβάνονται σε εθνικό και διεθνές επίπεδο, θα περιλάβει:  - την παροχή υποστήριξης στους ερευνητές, ώστε να διευκολυνθεί η πρόσβασή τους στις εγκαταστάσεις και στα όργανα μεγάλου μεγέθους, τα οποία, ενώ σπανίζουν στην Κοινότητα, είναι απαραίτητα για την έρευνα,  - ενισχύσεις για τη βελτίωση των εγκαταστάσεων μεγάλου μεγέθους (π.χ. ανάπτυξη νέων τεχνολογιών με κρίσιμη σημασία για τις εγκαταστάσεις, ανάπτυξη νέων γενεών περιφερειακού εξοπλισμού και οργάνων) όπου είναι απαραίτητες με σκοπό να διευρυνθεί η  προσπέλασή τους από τους ερευνητές της Κοινότητας και, κατ' αυτόν τον τρόπο, να προωθηθεί η καλύτερη χρήση τους.  2.2.3. Επιμόρφωση με έρευνα - Υλοποίηση της δραστηριότητας επιμόρφωσης με έρευνα και τόνωσης της κινητικότητας των ερευνητών σε όλους τους τομείς που καλύπτει το πρόγραμμα. Οι επιμορφωτικές περίοδοι άσκησης θα έχουν διάρκεια τριών μηνών έως τριών ετών και θα επιτρέπουν τη  μετεκπαίδευση και την ειδίκευση των ευρωπαίων ερευνητών εκτός της χώρας καταγωγής τους. Όσον αφορά την επιστημονική και τεχνολογική συνοχή της Κοινότητας, θα ληφθούν μέτρα, ώστε να ενθαρρυνθεί η επιστροφή στον τόπο καταγωγής τους των ερευνητών που  προέρχονται από μειονεκτικές περιφέρειες.  Θα ληφθούν και άλλα μέτρα, ιδίως όσον αφορά το ύψος των επιχορηγήσεων, για να δοθεί η δυνατότητα σε επιστήμονες υψηλού επιπέδου από τις βιομηχανικές περιφέρειες να μεταβαίνουν για παρατεταμένη παραμονή σε ερευνητικά κέντρα μειονεκτικών περιοχών. Κύριος  στόχος αυτών των επισκέψεων θα είναι να δοθεί σ' αυτά τα κέντρα η δυνατότητα να επωφεληθούν από τις γνώσεις τους και τα πορίσματα των ερευνών που κάνουν. Οι σχετικές ρυθμίσεις θα πρέπει να είναι ξεχωριστές απ' ότι των επιμορφωνόμενων υποτρόφων.  Χωρίς να λησμονείται η βασική αρχή της επιστημονικής αριστείας, θα δίνεται ιδιαίτερη προσοχή στην επιμόρφωση στον τομέα της διαχείρισης των ενδοεπιχειρησιακών αλλαγών που σχετίζονται με τις τεχνολογικές εξελίξεις. Θα δίνεται ειδική προσοχή στην  επιμόρφωση ερευνητών από MME.  - Συντονισμός των επιμορφωτικών δραστηριοτήτων που καθορίζονται στα ειδικά προγράμματα της πρώτης, της δεύτερης και της τρίτης δράσης του τετάρτου προγράμματος-πλαισίου. Επιδιώκεται η παροχή συνεκτικού πλαισίου (αντιστοίχιση των ποσών των επιμορφωτικών  επιχορηγήσεων με τις κατηγορίες των δικαιούχων ερευνητών, ενιαίες αρμόδιες υπηρεσίες για την παραλαβή των προτάσεων και την έγκριση των δαπανών, ομοιογενοποίηση των διαδικασιών αξιολόγησης και επιλογής, (κ.λπ.) στα διάφορα προγράμματα επιμόρφωσης με  έρευνα, που εκτελούνται σε κοινοτικό επίπεδο, χωρίς αυτό να σημαίνει ότι θα επιβληθεί συγκεντρωτικό σύστημα, ελάχιστα προσαρμοσμένο στις ιδιαίτερες απαιτήσεις κάθε προγράμματος.  - Καθεστώς των κοινοτικών επιχορηγούμενων ερευνητών. Το πρόγραμμα εργασιών που προβλέπεται στο άρθρο 5 θα οδηγήσει σε λεπτομερή καθορισμό του καθεστώτος των δικαιούχων ερευνητικών επιχορηγήσεων.  2.2.4. Συνοδευτικά μέτρα Θα εφαρμοστούν συνοδευτικά μέτρα που θα συνεισφέρουν στους στόχους του προγράμματος, δηλαδή στην προώθηση της κινητικότητας και της επιμόρφωσης των ερευνητών. Ταυτόχρονα, τα μέτρα αυτά θα αποτελέσουν το κατάλληλο μέσο για την κυκλοφορία των πληροφοριών  που αφορούν τους όρους και τις διαδικασίες συμμετοχής στις δραστηριότητες του προγράμματος καθώς και για τη διάδοση των αποτελεσμάτων του.   (1) "Συνδεδεμένο κράτος" είναι ένα τρίτο κράτος που συμμετέχει οικονομικά στο παρόν πρόγραμμα. Πρόκειται κυρίως για τα κράτη που έχουν κυρώσει τη συμφωνία για τον Ευρωπαϊκό Οικονομικό Χώρο και συνδέονται με την εφαρμογή του  προγράμματος-πλαισίου.    ΠΑΡΑΡΤΗΜΑ ΙΙ    ΕΝΔΕΙΚΤΙΚΗ ΚΑΤΑΝΟΜΗ ΤΟΥ ΠΟΣΟΥ ΠΟΥ ΚΡΙΝΕΤΑΙ ΑΝΑΓΚΑΙΟ  "" ID="1">1. Δίκτυα εργαστηρίων> ID="2">335 (1)"> ID="1">2. Εγκαταστάσεις μεγάλου μεγέθους> ID="2">112"> ID="1">3. Επιμόρφωση> ID="2">260"> ID="1">4. Συνοδευτικά μέτρα> ID="2"> 37">  ID="1">Σύνολο> ID="2">744 (2)"">Η κατανομή μεταξύ των διαφόρων πεδίων αποκλείει τη δυνατότητα ένα έργο να αφορά περισσότερα του ενός πεδία.   (1) Από το οποίο το 50 % περίπου θα χρησιμοποιηθεί για την υποστήριξη της επιμόρφωσης μέσα στις ερευνητικές ομάδες του δικτύου.(2) Από το οποίο ποσοστό 2,7 % προορίζεται για τις δαπάνες προσωπικού και ποσοστό 2,9 % για τις δαπάνες διοικητικής  λειτουργίας.    ΠΑΡΑΡΤΗΜΑ III   ΕΙΔΙΚΟΤΕΡΟΙ ΚΑΝΟΝΕΣ ΓΙΑ ΤΗ ΧΡΗΜΑΤΟΔΟΤΗΣΗ ΤΟΥ ΠΡΟΓΡΑΜΜΑΤΟΣ  1. Ερευνητικά δίκτυα Σ' αυτή τη δράση επιμερισμένων δαπανών θα συμμετάσχουν ερευνητικές ομάδες οι οποίες ανήκουν σε πανεπιστήμια, ερευνητικά ιδρύματα ή βιομηχανίες και θα σχηματίσουν διακρατικά δίκτυα για την από κοινού εκτέλεση ερευνητικών έργων.  Κατά κανόνα, ένα δίκτυο θα πρέπει να συνενώνει τουλάχιστον πέντε ερευνητικές ομάδες από τρεις τουλάχιστον διαφορετικές χώρες, ενώ πρέπει να έχει τουλάχιστον τριετή προβλεπόμενη διάρκεια λειτουργίας. Παρόλα αυτά, θα είναι δυνατή η χρηματοδοτική ενίσχυση  δικτύων με λιγότερους από πέντε συμμετόχους από διαφορετικές χώρες, συμπεριλαμβανομένων των αδελφοποιήσεων, εφόσον τα δίκτυα αυτά μπορούν να αποτελέσουν τον πυρήνα ενός ευρύτερου δικτύου. Τα τελευταία θα χρηματοδοτηθούν για μια εναρκτήρια περίοδο  διετούς το πολύ διάρκειας- η συνέχιση της χρηματοδότησης θα εξαρτηθεί από την αύξηση του αριθμού των συμμετόχων σε πέντε ή περισσότερους και προερχόμενους από τρεις τουλάχιστον χώρες.  Τα δίκτυα που θα χρηματοδοτηθούν από την Κοινότητα θα επιλεγούν με βάση την επιστημονική τους ποιότητα ενώ θα λαμβάνονται υπόψη η προστιθέμενη αξία, την οποία αντιπροσωπεύει η σύνδεση των ομάδων για την ευρωπαϊκή επιστήμη και, κατά περίπτωση, η  συμμετοχή της βιομηχανίας στο προτεινόμενο έργο. Χωρίς να παραβλέπεται το πρωταρχικό κριτήριο της επιστημονικής ποιότητας, θα επιδιωχθεί η σύνδεση μεταξύ καταξιωμένων ομάδων υψηλού επιπέδου και ομάδων με καλές προοπτικές που εργάζονται στις μειονεκτικές  περιφέρειες.  Η χρηματοδοτική συνεισφορά της Κοινότητας θα μπορεί να καλύψει το 100 % των πρόσθετων δαπανών για τη σύσταση και τη διατήρηση του δικτύου. Κατά κανόνα, δεν θα μπορεί να χρησιμοποιηθεί για την προμήθεια πάγιου εξοπλισμού ούτε για την κάλυψη δαπανών  υποδομής. Ένα μέρος της κοινοτικής χρηματοδότησης των δικτύων, ωστόσο, θα μπορεί να καλύπτει δαπάνες υποδομής-εξοπλισμού, όταν πρόκειται να διευκολυνθεί η εγκατάσταση μιας νέας ερευνητικής ομάδας σε μειονεκτική περιφέρεια της Κοινότητας (1) από ερευνητή  που έχει ήδη λάβει υποτροφία μεταδιδακτορικού επιπέδου στο πλαίσιο του τρέχοντος προγράμματος ή του παλαιού "Ανθρώπινο δυναμικό και κινητικότητα".  2. Πρόσβαση σε εγκαταστάσεις μεγάλου μεγέθους Ως εγκαταστάσεις μεγάλου μεγέθους νοούνται οι εγκαταστάσεις των οποίων η σπανιότητα στην Κοινότητα, το υψηλό κόστος κατασκευής και η σημασία για την έρευνα δικαιολογούν μια ουσιαστική προσπάθεια σε κοινοτικό επίπεδο, προκειμένου να διευκολυνθεί η  προσπέλασή τους από τους νέους επιστήμονες και η χρήση τους να είναι αποτελεσματικότερη. Ένα σύνολο μικρότερων και συμπληρωματικών εγκαταστάσεων, που λειτουργούν στον ίδιο χώρο, μπορεί επίσης να θεωρηθεί ως εγκατάσταση μεγάλους μεγέθους, εφόσον το εν  λόγω σύνολο διαθέτει τα χαρακτηριστικά των εγκαταστάσεων μεγάλου μεγέθους που ορίζονται παραπάνω.  Η πρόσβαση στις εγκαταστάσεις μεγάλου μεγέθους θα χρηματοδοτείται από την Κοινότητα με τα ακόλουθα κριτήρια:  - τις ιδιότητες των εγκαταστάσεων, ιδίως την πρωτοτυπία και το φάσμα των πειραματικών δυνατοτήτων, καθώς και στην δυναμικότητα της επιστημονικής και τεχνικής υποδομής τους και της υποδομής διοικητικής μέριμνας,  - το βαθμό του ενδιαφέροντος που έχει εκδηλωθεί εκ μέρους πιθανών νέων χρηστών,  - τη σχέση κόστους-οφέλους της κοινοτικής στήριξης,  - την αξία τους για την Κοινότητα από πλευράς επιστημονικής και τεχνικής ενίσχυσης των μειονεκτικών περιφερειών.  Προκειμένου περί προτάσεων για τη βελτίωση εγκαταστάσεων, κοινοτική στήριξη θα δίνεται μόνο για υπερεθνικές εφαρμογές. Στα κριτήρια επιλογής θα περιλαμβάνονται τα εξής:  - η αναμενόμενη αύξηση της ικανότητας της εγκατάστασης να παρέχει ευρύτερη πρόσβαση σε ερευνητές,  - το ευρωπαϊκό ενδιαφέρον του προτεινόμενου έργου, ιδίως όσον αφορά την πρωτοτυπία του και τη συμπληρωματικότητά του ως προς υπάρχουσες αλλού εγκαταστάσεις (δεν θα χρηματοδοτούνται ενέργειες που οδηγούν στην αντιγραφή εξοπλισμού και δυνατοτήτων που ήδη  υπάρχουν σε άλλες εγκαταστάσεις μέσα στην Κοινότητα).  Ενέργειες επιμερισμένων δαπανών Η χρηματοδοτική ενίσχυση της Κοινότητας θα μπορεί να καλύψει το 100 % των πρόσθετων δαπανών που συνεπάγεται η χρήση υφισταμένων εγκαταστάσεων από ερευνητές που δεν ανήκουν στο προσωπικό του φιλοξενούντος οργανισμού. Θα δοθεί προτεραιότητα στους νέους  χρήστες και στους ερευνητές από άλλες χώρες εκτός εκείνης στην οποία βρίσκεται η εγκατάσταση. Θα επιδοτηθούν τα έξοδα μετάβασης και διαμονής των ερευνητών, το κόστος που τους χρεώνεται για τη χρήση των εγκαταστάσεων (συμπεριλαμβανομένου του κόστους  εισαγωγικών μαθημάτων για νέους χρήστες) και οι δαπάνες για τη δημοσίευση και τη διάδοση των επιστημονικών αποτελεσμάτων. Οι επιδοτήσεις αυτές δεν θα μπορούν να χρησιμοποιηθούν για την προμήθεια πάγιου εξοπλισμού ούτε για την κάλυψη δαπανών υποδομής.  Σε περιπτώσεις βελτίωσης εγκαταστάσεων, η κοινοτική χρηματοδότηση δεν θα υπερβαίνει το 50 % του κόστους του σχεδίου, θα φθίνει δε σταδιακά όσο το σχέδιο είναι πλησιέστερο προς την αγορά. Όσα πανεπιστήμια και άλλα ιδρύματα δεν τηρούν αναλυτική λογιστική  προϋπολογισμού θα χρηματοδοτούνται με βάση το 100 % του πρόσθετου κόστους. Αν, σε συνάρτηση με τους στόχους του παρόντος προγράμματος, σχεδιάζεται η προμήθεια πάγιου εξοπλισμού, η κοινοτική χρηματοδότηση θα είναι ανάλογη με τη χρησιμοποίηση του  εξοπλισμού στα πλαίσια του προγράμματος.  Ειδικά μέτρα υποστήριξης Είναι επίσης δυνατόν να χορηγηθεί χρηματοδοτική ενίσχυση για ειδικά μέτρα υποστήριξης (μελέτες, σεμινάρια, συνέδρια πρακτικής εργασίας κ.λπ.), οι οποίες, συμπληρώνοντας τις εθνικές και διεθνείς προσπάθειες, θα επιτρέψουν την καλύτερη ανταλλαγή απόψεων  μεταξύ των εγκαταστάσεων μεγάλου μεγέθους και των ευρωπαίων ερευνητών σε θέματα κοινού ενδιαφέροντος.  3. Επιμόρφωση με έρευνα Συμμετέχουν στη δραστηριότητα αυτή, αφενός μεν, ερευνητές, ως επί το πλείστον κάτοχοι διδακτορικού ή με ανάλογο επίπεδο παιδείας, που επιθυμούν να μετεκπαιδευθούν ή να ειδικευθούν εκτός της χώρας καταγωγής τους και, αφετέρου, τα ερευνητικά ιδρύματα που  τους δέχονται.  Οι ερευνητές πρέπει να είναι υπήκοοι των κρατών μελών της Κοινότητας ή συνδεδεμένου κράτους.  Τα ερευνητικά ιδρύματα πρέπει να είναι νομικά πρόσωπα, να εδρεύουν στην Κοινότητα ή σε συνδεδεμένο κράτος και να είναι ικανά να εξασφαλίσουν την επιμόρφωση με έρευνα.  Η δραστηριότητα αυτή θα χρηματοδοτηθεί με κοινοτικές επιχορηγήσεις επιμόρφωσης και κινητικότητας, προοριζόμενες να καλύψουν τα έξοδα διαβίωσης και κινητικότητας των ερευνητών καθώς και μία προσήκουσα συνεισφορά στις δαπάνες έρευνας και διαχείρισης,  συμπεριλαμβανομένων εκείνων που επιβαρύνουν τα εργαστήρια υποδοχής. Οι σχετικές ρυθμίσεις θα πρέπει να εξασφαλίζουν συγκρίσιμες συνθήκες πληρωμής και υποστήριξης για τους ερευνητές όλων των προγραμμάτων και κρατών μελών, λαμβανομένων υπόψη των κατά  τόπους περιστάσεων. Η διάρκεια της επιμόρφωσης μπορεί να ποικίλλει από τρεις μήνες έως τρία έτη.  Το επιμορφωτικό πρόγραμμα καλύπτει έρευνα σε όλες τις θετικές και φυσικές επιστήμες, τις οικονομικές και διαχειριστικές επιστήμες καθώς και τις θεωρητικές και κοινωνικές επιστήμες που συμβάλλουν στην επίτευξη των κοινοτικών στόχων E  &  TA.  Δικαίωμα επιχορήγησης Δικαιούνται να ζητήσουν επιχορήγηση τα άτομα που έχουν φθάσει στα ακόλουθα επίπεδα σπουδών ή σταδιοδρομίας:  - μεταδιδακτορικό: ερευνητές που κατέχουν διδακτορικό δίπλωμα ή ισότιμο επίπεδο παιδείας ή έχουν να επιδείξουν τετραετή τουλάχιστον ερευνητική δραστηριότητα πλήρους απασχολήσεως μεταπτυχιακού επιπέδου,  - επίπεδο έμπειρου ερευνητή: ερευνητές που έχουν να επιδείξουν οκταετή τουλάχιστον ερευνητική δραστηριότητα πλήρους απασχολήσεως μεταπτυχιακού επιπέδου,  - μεταπτυχιακό: κάτοχοι πτυχίου, το οποίο χορηγείται από πανεπιστήμιο ή άλλο ανώτατο εκπαιδευτικό ίδρυμα και παρέχει απευθείας πρόσβαση στην εκπόνηση διδακτορικής διατριβής.  Επιχορηγήσεις επανεγκατάστασης Οι επιχορηγήσεις επανεγκατάστασης που δίνονται για ένα έτος, απευθύνονται αποκλειστικά στους καταγόμενους από μειονεκτικές περιφέρειες ερευνητές, οι οποίοι έχουν λάβει διετή τουλάχιστον επιχορήγηση για επιμόρφωση με έρευνα. Προορίζονται να διευκολύνουν  την επανένταξη του ερευνητή στην περιφέρεια καταγωγής του, με την οποία υποχρεούται να αποδείξει ότι έχει δεσμούς (γέννηση ή παρατεταμένη διαμονή στη διάρκεια των τελευταίων ετών). Αιτήσεις για τέτοιες επιχορηγήσεις μπορούν να υποβάλλονται έξι μήνες  πριν από το τέλος της περιόδου επιμόρφωσης- μετά απο προκαταρκτική αξιολόγηση, η τελική έγκριση και η πληρωμή του ποσού θα προϋποθέτουν την επιτυχή ολοκλήρωση του σχεδίου επιμόρφωσης.  Κριτήρια επιλογής - το βιογραφικό σημείωμα του υποψηφίου,  - η ερευνητική πείρα του,  - το επιστημονικό ενδιαφέρον που παρουσιάζει η πρόταση,  - η χρησιμότητα και το ρεαλιστικό πνεύμα της εργασίας του και τα χαρακτηριστικά και οι ικανότητες του εργαστηρίου υποδοχής.  Οι φάκελοι υποψηφιότητας πρέπει να υποβάλλονται από τους ερευνητές με τη συγκατάθεση του ιδρύματος υποδοχής στο οποίο επιθυμούν να μετεκπαιδευθούν.  Προκήρυξη υποβολής προτάσεων Οι προκηρύξεις υποβολής προτάσεων θα γίνονται τακτικά σε διάφορες προκαθορισμένες ημερομηνίες καθ' όλη τη διάρκεια του προγράμματος.  4. Συνοδευτικά μέτρα Τα συνοδευτικά μέτρα που αναφέρονται στο παράρτημα I θα περιλαμβάνουν ιδίως:  - την ανάπτυξη ενός συστήματος ευρωσυνεδρίων,  - τη διοργάνωση πρακτικών επιμορφωτικών μαθημάτων σε εργαστήρια, συμπεριλαμβανομένων των βιομηχανικών εργαστηρίων, για την εξοικείωση των ερευνητών με καινοφανείς ή σπάνια χρησιμοποιούμενες μεθόδους και τεχνικές. Όποτε είναι εφικτό, αυτά τα μαθήματα θα  διοργανώνονται στις λιγότερο ευνοημένες περιοχές της Κοινότητας,  - θερινά επιμορφωτικά μαθήματα ή παρόμοιες δραστηριότητες που συμβάλουν στην επιμόρφωση νέων ερευνητών,  - την απονομή βραβείων σε νέους προπτυχιακούς σπουδαστές και τη διοργάνωση διαγωνισμού για ταλαντούχους νέους επιστήμονες στη μέση παιδεία,  - τη μελέτη της συμμετοχής γυναικών ερευνητριών στο πρόγραμμα και μέτρων που θα μπορούσαν να ληφθούν για τη βελτίωσή της,  - την ενθάρρυνση της συμμετοχής των λιγότερο ευνοημένων περιοχών στο πρόγραμμα,  - τη δημοσίευση και διάδοση, με κάθε πρόσφορο μέσο, των στόχων, των λεπτομερειών της συμμετοχής, της εκτέλεσης και των αποτελεσμάτων του προγράμματος,  - τη διοργάνωση σεμιναρίων ως χώρων συζήτησης με τους συμμετέχοντες σχετικά με τις επιπτώσεις του προγράμματος στις επιστημονικές τους δραστηριότητες και στη σταδιοδρομία τους,  - την εκτίμηση των οικονομικών και κοινωνικών επιπτώσεων και των πιθανών τεχνολογικών κινδύνων που προκύπτουν από τις διεξαγόμενες στα πλαίσια του προγράμματος δραστηριότητες,  - την τακτική αξιολόγηση, διενεργούμενη σε απευθείας διαβουλεύσεις με τα κράτη μέλη, της προόδου που επιτελείται στα πλαίσια του προγράμματος όσον αφορά τη συνοχή,  - τη μελέτη της δυνατότητας να διοργανωθεί επιμόρφωση μέσω τηλεδιδασκαλίας για τις λιγότερο ευνοημένες περιοχές της Κοινότητας, σε στενή διαβούλευση με άλλα κοινοτικά προγράμματα.  Οι προκηρύξεις υποβολής προτάσεων για ευρωσυνέδρια, πρακτικά μαθήματα και θερινά μαθήματα θα δημοσιεύονται τακτικά. Θα δοθεί ειδική προσοχή στη συμμετοχή νέων ερευνητών, εξασφαλίζοντας όμως συνάμα την υψηλή επιστημονική ποιότητα των εργασιών αυτών.  Χρηματοδότηση Για τα συνοδευτικά μέτρα που θα επιλεγούν θα υπογραφούν συμβάσεις μεταξύ της Επιτροπής και του ή των προτεινόντων. Οι συμβάσεις αυτές μπορούν να προβλέπουν κοινοτική χρηματοδοτική συμμετοχή σε ποσοστό έως και 100 % των αναγνωριζόμενων δαπανών.   (1) Περιφέρειες στόχου 1 κατά την έννοια του κανονισμού (EOK) αριθ. 2081/93 του Συμβουλίου (EE αριθ. 193/19, σ. 5, της 31. 7. 1993) και περιφέρειες στόχου 6 κατά την έννοια του πρωτοκόλλου 6 περί ειδικών διατάξεων για το στόχο 6 στα πλαίσια  των διαρθρωτικών ταμείων στη Φινλανδία και τη Σουηδία.